b'\n_START_ARTICLE_\nDet egoistiske genet\n_START_PARAGRAPH_\nDet egoistiske genet (engelsk originaltittel: The Selfish Gene) er den f\xc3\xb8rste og mest kjente boken til Richard Dawkins. Bokens f\xc3\xb8rste utgave kom i 1976; en utvidet, men ellers uendret utgave kom i 1989. Den norske oversettelsen ble utgitt i 2002. Boken presenterer forfatterens egoistiske-gen-teori, som i korte trekk g\xc3\xa5r ut p\xc3\xa5 at det er enklere \xc3\xa5 forklare evolusjon hvis man ser p\xc3\xa5 gener \xe2\x80\x94 og ikke p\xc3\xa5 organismer \xe2\x80\x94 som fokus for naturlig seleksjon._NEWLINE_Boken vakte en del reaksjoner, delvis fordi den ble tolket som et forsvar for egoisme som menneskelig atferdstrekk p\xc3\xa5 individniv\xc3\xa5. Dette er imidlertid verken bokens eller forfatterens anliggende._NEWLINE_Det er ogs\xc3\xa5 i denne boken at Dawkins innf\xc3\xb8rer begrepet memer, \xc2\xabkulturelle gener\xc2\xbb, det vil si id\xc3\xa9er som kan repliseres eller spres til nye \xc2\xabgenerasjoner\xc2\xbb av \xc2\xabb\xc3\xa6rere\xc2\xbb, \xc2\xabd\xc3\xb8 ut\xc2\xbb og mutere og endre seg over tid og dermed gjennomg\xc3\xa5 evolusjon.'